Kina, Koreja e Jugut njoftojnë raste të reja me koronavirus
Presidenti Donald Trump i ka kërkuar Kongresit fonde prej 2.5 miliardë dollarësh për të luftuar përhapjen e virusit. 
Kina dhe Koreja e Jugut kanë bërë të ditura raste të reja me koronavirus të martën, ndërsa tregjet e aksioneve në Japoni pësuan rënie për të dytën ditë rrjesht. Tregjet globale po ashtu patën rënie të ndjeshme ndërsa Presidenti Donald Trump i ka kërkuar Kongresit 2.5 miliardë dollarë për të luftuar përhapjen e virusit. Zyrtarët kinezë të shëndetësisë njoftuan për 71 raste të reja vdekjesh dhe 508 raste infeksionesh. Numri total i të vdekurve në vendin e origjinës ka arritur në më shumë se 2,663 ndërsa njoftohet për 77,500 të infektuar. Koreja e Jugut është vendi i dytë i goditur më rëndë pas Kinës, ndërsa numri total i rasteve arriti në 1 mijë të martën me 10 të vdekur. Autoritetet kanë shtyrë fillimin e vitit shkollor, kanë sterilizuar sallat e Asamblesë Kombëtare dhe i kanë kërkuar popullsisë që të qëndrojnë në shtëpi nëse kanë temperaturë apo simptoma të frymëmarrjes. Koreja e Jugut gjithashtu ka shtyrë fillimin e kampionatit kombëtar të futbollit, ndërsa liga e basketbollit njoftoi të martën se ndeshjet do të vazhdojnë pa spektatorë. Presidenti i Koresë së Jugut Moon Jae-In e quajti situatën shumë të rëndë ndërsa qëndroi të martën në Daegu, ku janë vërejtur shumica e të prekurve me virus. Zoti Moon premtoi mbështetje të plotë nga qeveria dhe tha se Koreja e Jugut do ta fitojë në luftën kundër virusit. Irani njoftoi për 95 raste me të paktën 15 të vdekur. Emiratet e Bashkuara Arabe njoftuan përmes agjencisë shtetërore të lajmeve për pezullimin e të gjitha fluturimeve me Iranin, si reagim ndaj përhapjes së koronavirusit. Të hënën u njoftuan rastet e para nga disa vende si Iraku, Afganistani, Kuvajti, Bahrain dhe Amani, vende të cilat kishin lidhje me Iranin. Sekretari i Përgjithshëm i Kombeve të Bashkuara Antonio Gutirres u bërri thirrje qeverive që të bëjnë gjithçka nevojitet. Presidenti Trump tha të martën se Kina po “punon shumë” dhe se mendon se Shtetet e Bashkuara janë “në një gjendje shumë të mirë” në këtë pikë. u shpreh ai. Të hënën, administrata e tij i kërkoi Kongresit fonde për të cilat tha se do të përdoreshin për zhvillimin e vaksinave dhe për të blerë pajisje për trajtimin dhe mbrojtjen. Demokratët reaguan kundër planit, duke thënë se Shtëpia e Bardhë nuk po bën aq sa duhet ndërsa përpiqet të devijojë fondet nga përparësitë e tjera shëndetësore.